COMISSIÓ DE POLÍTICA LINGÜÍSTICA DE LA UNIVERSITAT D'ALACANT. - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/1523)
  + [Valencià](/va/acuerdo/1523)






Selector de idioma

Leer

* [Español](/es/acuerdo/1523)
* [Valencià](/va/acuerdo/1523)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





COMISSIÓ DE POLÍTICA LINGÜÍSTICA DE LA UNIVERSITAT D'ALACANT.[Butlletí Oficial Universitat d'Alacant](/ca/Publicacion)
======================================================================================================================

Secretaria General

Butlletí Oficial Universitat d'Alacant





COMISSIÓ DE POLÍTICA LINGÜÍSTICA DE LA UNIVERSITAT D'ALACANT.

Data d'aprovació
:   27/05/2010

Data de publicació
:   03/06/2010

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=1523.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/1523)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/1523)
  + [Compartir acuerdo en 

    X](https://twitter.com/intent/tweet?via=UA_Universidad&text=COMISSIÓ DE POLÍTICA LINGÜÍSTICA DE LA UNIVERSITAT D'ALACANT.&url=https://www.boua.ua.es/va/acuerdo/1523)

**Títol:** COMISSIÓ DE POLÍTICA LINGÜÍSTICA DE LA UNIVERSITAT D'ALACANT.

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 27 de maig de 2010

COMISSIÓ DE POLÍTICA LINGÜÍSTICA DE LA UNIVERSITAT D’ALACANT.

Exposició de motius

L’article 6 de la Llei Orgànica 1/2006, de 10 d’abril, de reforma de la Llei Orgànica 5/1982, d’1 de juliol, d’Estatut d’Autonomia de la Comunitat Valenciana (BOE de l'11) declara el valencià, la llengua pròpia, com a llengua oficial, i afirma que tots tenen dret a conèixer-lo i a usar-lo, que tots tenen dret a rebre l’ensenyament en valencià, que ningú podrà ser discriminat per raó de la seua llengua i que es dedicarà una especial protecció i respecte a la recuperació de l’ús del valencià.

Així mateix, pel que fa a la llengua de relació entre administració i administrats, en la línia de l'article 36 de la Llei 30/1992, de 26 de novembre, de règim jurídic de les administracions públiques i del procediment administratiu comú (BOE del 27), especifica que els ciutadans valencians tenen dret a rebre la resposta a les seues comunicacions en la llengua que utilitzen.

Els articles 1 i 2 de l’Estatut de la Universitat d’Alacant, Decret 73/2004, de 7 de maig, del Consell de la Generalitat Valenciana, pel qual s'aprova l'Estatut de la Universitat d'Alacant (DOGV del 18), declaren que el valencià és llengua oficial, i inclou, entre els fins de la Universitat, potenciar-ne el coneixement i l’ús, i fer possible la plena normalització del valencià en tota la vida universitària.

La Universitat d'Alacant ha de procurar sempre la millor formació integral possible dels alumnes a fi que els permeta l’accés a l’exercici d’una professió coherent amb la seua formació. Aquesta serà una de les maneres de fer realitat el compromís de la Universitat amb l’avanç i la millora de la societat valenciana, explicitat en la Missió de la Universitat en el Pla Estratègic 2007-2012 (PE de la UA).

La UA, com a universitat valenciana, ha de garantir que els seus alumnes estiguen capacitats per a treballar en valencià, i com a universitat europea, ha de formar els seus alumnes en les llengües oficials del seu territori, més dues llengües més, una almenys a un nivell que els permeta treballar i comunicar-se amb els seus col·legues o clients.

Des de l’aprovació del primer Estatut de la Universitat el 1985, que ja reconeixia l’oficialitat del valencià i fixava entre els seus objectius la normalització del valencià en tots els àmbits de la vida universitària, la Universitat va posar en marxa diverses iniciatives i va crear òrgans per a promoure el coneixement del valencià i potenciar-ne l'ús.

Al juny de 1986 es va posar en marxa el Servei Tècnic de Normalització lingüística (actualment Servei de Promoció del Valencià) per a fer formació i assessorament lingüístics i campanyes de promoció del valencià, i es va posar en marxa una Comissió de Normalització Lingüística que feia propostes i assessorava els òrgans de govern. Aquesta Comissió va deixar de funcionar el 1997.

La presència del valencià en la vida universitària ha anat incrementant-se en paral·lel a la formació lingüística del PDI i, de manera significativa, del PAS, a l’arribada d’alumnes amb una major formació en valencià, a les polítiques d’incentiu de la docència en valencià i, especialment, a la posada en marxa de les línies en valencià i a la utilització del valencià com a vehicle per a l’extensió universitària. Actualment, la Universitat d'Alacant és una institució de referència en l'ús del valencià per a la societat valenciana, sobretot en les comarques meridionals.

El 16 d’octubre de 2007 es va presentar al Claustre Universitari el Pla Estratègic de la UA (Horitzó 2012). És el primer resultat d’una cultura institucional participativa amb uns objectius compartits en què es concreta la missió de la Universitat, els eixos i els objectius estratègics, els objectius específics i els indicadors o metes que permeten fer una avaluació dels avanços en els diferents eixos estratègics definits en el Pla Estratègic.

D’altra banda, l’impuls de la docència en valencià i l’impuls de l’ús del valencià en els àmbits institucionals i de la gestió són dos compromisos de política lingüística expressats per l’actual equip de govern de la Universitat.

A més, l’entrada en vigor de l’Espai Europeu d’Educació Superior i dels nous títols de grau és una bona oportunitat per a fer un salt qualitatiu en la formació lingüística dels alumnes i en l’ús del valencià en l’àmbit de la docència.

Creació de la Comissió de Política Lingüística

Així, doncs, en el marc d'aquesta política de planificació estratègica i de cultura institucional compartida per tota la comunitat universitària, és el moment de crear un òrgan col·legiat presidit pel rector que actue com a assessor del Consell de Govern, amb facultats de proposta i avaluació de les polítiques lingüístiques, que ajude la Universitat a ser la institució capdavantera en l'ús del valencià, en la formació lingüística dels seus alumnes i del seu personal; unes polítiques lingüístiques que consoliden els avanços i difonguen les bones pràctiques lingüístiques en els àmbits més endarrerits al ritme que la comunitat universitària puga aconseguir. D'aquesta manera, es podran fer realitat els objectius lingüístics de la Universitat recollits en el seu Estatut i els compromisos dels òrgans de govern en matèria lingüística.

La Comissió de Política Lingüística de la Universitat d’Alacant (CPL) ha de ser un òrgan amb participació de les diferents facultats, escoles, departaments i instituts universitaris, dels alumnes i del PAS, que puga comptar amb la col·laboració d’experts i tècnics.

La creació de la Comissió de Política Lingüística requereix una norma aprovada pel Consell de Govern en ús de les competències que li atribueix l’Estatut de la Universitat d’Alacant.

Aquesta normativa regula els aspectes mínims i necessaris per a la constitució i el funcionament de la Comissió i actua com a complement indispensable del que estableix l’Estatut de la Universitat d’Alacant respecte als òrgans col·legiats.

Article 1. Naturalesa
=====================

La Comissió de Política Lingüística (CPL) és un òrgan col·legiat, presidit pel rector, que actuarà d'assessora del Consell de Govern de la Universitat d’Alacant en matèria de política lingüística.

Article 2. Funcions
===================

La Comissió de Política Lingüística, com a òrgan assessor del Consell de Govern, té les funcions següents:

a) Redactar un Pla Plurianual de Política Lingüística de la Universitat d’Alacant per als àmbits de la docència i dels usos institucionals i de gestió.

b) Proposar els eixos estratègics de la política lingüística i definir els objectius de cada eix.

c) Proposar els objectius operatius, les accions i els indicadors per a fer-ne el seguiment.

d) Fer propostes per a millorar les actuacions, proposar desenvolupaments normatius i altres actuacions per a aconseguir els objectius fixats.

e) Fer propostes per a modificar o actualitzar els objectius fixats en el Pla de Política Lingüística.

f) Elaborar, anualment, un informe que avalue els resultats del Pla Plurianual de Política Lingüística.

Article 3. Objectius i contingut mínim del Pla Plurianual de Política Lingüística
=================================================================================

El Pla Plurianual de Política Lingüística, en coherència amb el marc del Pla Estratègic de la Universitat, tindrà com a objectiu incrementar l’ús del valencià en els àmbits de la docència, i en els usos institucionals i de gestió, com a eines per a garantir una bona formació lingüística dels alumnes, per a garantir els drets lingüístics dels usuaris i per a millorar la qualitat del servei de la UA a la societat valenciana. Contindrà, com a mínim, els apartats següents:

a) Objectius generals de la Universitat en política lingüística.

b) Objectius específics per a cada centre i estudi per a l’impuls de la docència en valencià amb l'objectiu últim de garantir una oferta en valencià en totes les titulacions.

c) Pla de formació lingüística del PDI per a garantir que tots els departaments disposen de professorat per a impartir la docència en valencià que acorden els centres i els departaments.

d) Objectius específics per als àmbits institucionals i per als de gestió. Garantir escrupolosament la disponibilitat lingüística de l'administració en els usos escrits i orals perquè els usuaris puguen triar la llengua de relació i que la comunicació continue en aquesta llengua.

e) Pla de formació i, especialment, d'actualització de coneixements lingüístics per al PAS, de manera que estiguen capacitats per a usar aquests coneixements en la seua activitat professional.

f) Previsions sobre els mitjans i recursos necessaris per a aconseguir els objectius fixats.

g) Proposta de mesures, incloent-hi, si escau, normes, incentius econòmics o d’altres tipus, així com els criteris d’adjudicació.

h) La seqüenciació oportuna per a cadascun dels objectius.

i) Indicadors per a avaluar l'assoliment dels objectius.

Article 4. Composició
=====================

1. La Comissió de Política Lingüística estarà integrada pels membres següents:
==============================================================================

a) El rector o rectora, que en serà el president.

b) El vicerector o vicerectora amb competències en matèria de política lingüística.

c) El vicerector o vicerectora amb competències en ordenació acadèmica i professorat o persona en qui delegue.

d) Un representant de la direcció de cadascuna de les escoles i facultats.

e) El president o presidenta del Consell d’Alumnes i un alumne o alumna del Claustre General de cada escola o facultat, elegit per i entre els alumnes del Claustre General.

f) El o la gerent.

g) Un PAS de cadascun dels sindicats amb representació en la Mesa Negociadora.

h) Experts i tècnics nomenats pel rector o rectora a proposta del vicerector o vicerectora amb les competències de política lingüística

i) El director o directora del Servei de Promoció del Valencià, que actuarà de secretari.

2. Cada dos anys es farà la renovació dels membres que formen part d'aquesta CPL per elecció específica i sempre que deixen d'exercir el càrrec pel qual formen part de la CPL.

3. La Comissió de Política Lingüística es reunirà amb caràcter ordinari, com a mínim, una vegada cada semestre.

4. Per a facilitar el funcionament de la Comissió de Política Lingüística es constituirà una Comissió Permanent amb membres de la CPL i, si cal, amb experts.

5. La CPL podrà delegar en la Comissió Permanent la competència per a crear o impulsar tantes comissions temporals de treball generals, per objectiu estratègic o, especialment, per centres, com considere oportú. La Comissió Permanent coordinarà les actuacions de les comissions de treball de la manera que considere més efectiva i útil, i retrà compte dels seus treballs a la CPL.

6. La CPL i la Comissió Permanent disposaran d'un espai en el web de la UA per a difondre els seus treballs i facilitar la participació de tota la comunitat universitària, i especialment per a difondre i explicar el Pla de Política Lingüística aprovat pel Consell de Govern i utilitzaran les tecnologies de la Universitat per a la comunicació i el treball en grup.

Article 5. La Comissió Permanent (CP): objectius, composició i funcionament

1. La Comissió Permanent tindrà com a objectius:

a) Elaborar els esborranys de propostes d’actuació.

b) Preparar els informes i els encàrrecs que li faça la CPL per a sotmetre’ls a la consideració del Ple de la Comissió de Política Lingüística.

c) Crear o impulsar comissions de treball per objectius o per centres.

d) Fer el seguiment del grau de consecució dels objectius operatius acordats per la CPL.

e) Per a poder fer-ho, la Secretaria de la Comissió Permanent ha de disposar de dades actualitzades dels indicadors acordats per a cada objectiu operatiu del Pla.

f) Informar la CPL i l'equip de govern de la UA sobre les esmenes, actuacions i directrius que considere necessàries amb la finalitat d'assolir la plena normalització del valencià en la vida universitària o els objectius estratègics acordats.

2. La Comissió Permanent estarà integrada pels membres següents:

a) El vicerector o vicerectora amb competències en política lingüística, que la presidirà.

b) El vicerector o vicerectora amb competències en ordenació acadèmica i professorat, o persona en qui delegue.

c) El o la gerent, o persona en qui delegue.

d) Els experts que formen part de la CPL i els experts o persones de la comunitat universitària que la presidència considere oportuns per a assessorar-la en l'elaboració dels treballs i les propostes de la Comissió Permanent.

e) El director o directora del Servei de Promoció del Valencià, que actuarà de secretari.

3. Durant el període lectiu, la Comissió Permanent es reunirà, almenys, dues vegades al semestre i quan ho considere oportú la presidència.

ANNEX

Referències normatives

1. Estatut d’Autonomia de la Comunitat Valenciana.

Article sext

1. La llengua pròpia de la Comunitat Valenciana és el valencià.

2. L'idioma valencià és l'oficial a la Comunitat Valenciana, igual que ho és el castellà, que és l'idioma oficial de l'Estat. Tots tenen dret a conéixer-los i a usar-los i a rebre l'ensenyament del, i en, idioma valencià.

3. La Generalitat garantirà l'ús normal i oficial de les dos llengües, i adoptarà les mesures necessàries per tal d'assegurar-ne el coneixement.

4. Ningú no podrà ser discriminat per raó de la seua llengua.

5. S'atorgarà especial protecció i respecte a la recuperació del valencià.

6. La llei establirà els criteris d'aplicació de la llengua pròpia en l'Administració i l'ensenyament.

Article 9

2. Tots els ciutadans tenen dret que les administracions públiques de La Generalitat tracten els seus assumptes de forma equitativa i imparcial i en un termini raonable i a gaudir de servicis públics de qualitat.

Així mateix, els ciutadans valencians tindran dret a dirigir-se a l'Administració de la Comunitat Valenciana en qualsevol de les seues dos llengües oficials i a rebre resposta en la mateixa llengua utilitzada.

Estatut de la Universitat d'Alacant (2004)

Article 1. Naturalesa i principis

4. Les llengües oficials de la Universitat d'Alacant seran les de la Comunitat Valenciana.

Article 2. Fins de la Universitat

e) Estimular l'estudi i el respecte dels valors inherents a la persona i, en particular, la llibertat, la igualtat, la no-discriminació per raó de gènere, naixement, llengua, opció sexual o ideologia, el pluralisme, la tolerància i l'esperit crític.

j) Dedicar especial atenció a l'estudi i desenvolupament de la cultura, de la ciència i de la tècnica de la Comunitat Valenciana, en la realitat històrica, social i econòmica de la qual es troba inserida la Universitat d'Alacant.

k) Potenciar el coneixement i l'ús de la llengua pròpia de la Comunitat Valenciana, valencià segons l'Estatut d'Autonomia, acadèmicament català, atenent a la seua consolidació i plena normalització en tota la vida universitària.

Article 8. Competències

Corresponen a les facultats i escoles les competències següents:

c) Impulsar la normalització lingüística del valencià en el desenvolupament de les seues titulacions.

Capítol II. Secció 2a. Dels cossos docents de professorat universitari

Article 145. Criteris de valoració i desenvolupament dels concursos

2. Constitueixen criteris bàsics de valoració els següents:

e) El coneixement de les llengües oficials de la Universitat d'Alacant.





[Carretera Sant Vicent del Raspeig s/n  
03569 Sant Vicent del Raspeig - Alacant  
 Tel. 46 118 6113 - Fax 50 587 6056](https://www.google.es/maps/@22.792479,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12254&trk=tyah&trkInfo=tarId%0W3983250830698%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)